บลจ.ไอเอ็นจีจ่าย100ล้านให้ทียูโดม
บลจ.ไอเอ็นจี ควัก 100 ล้านบาทให้กองทุนอสังหาริทรัพย์ TU-PF กรณีรับมอบโครงการไม่ได้ตามกำหนด นักลงทุนเสียหาย
5 ม.ค. 2555

บลจ.ไอเอ็นจี ควัก 100 ล้านบาทให้กองทุนอสังหาริทรัพย์ TU-PF กรณีรับมอบโครงการไม่ได้ตามกำหนด นักลงทุนเสียหาย
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน ไอเอ็นจี (ประเทศไทย) ในฐานะบริษัทจัดการกองทุนของกองทุนรวมสิทธิการเช่าอสังหาริมทรัพย์ที ยู โดม เรสซิเดนท์เชียล คอมเพล็กซ์ (TU-PF) หรือทียูโดม เปิดเผยว่า บลจ.ไอเอ็นจี ได้นำเงินชำระค่าชดเชยความเสียหายในการบริหารจัดการกองทุนรวมจำนวน 100 ล้านบาทและชดเชยค่าใช้จ่ายจำนวน 5.2 ล้านบาท เข้าบัญชีของกองทุน TU-PF แล้วเมื่อวันที่ 29 ธ.ค. 2554
"การจ่ายเงินดังกล่าวตามที่ผู้ถือหน่วยลงทุนเห็นชอบแล้วหลังจากได้แต่งตั้งธนาคาธนชาตให้เป็นผู้ดูแลผลประโยชน์ เป็นตัวแทนผู้ถือหน่วยลงทุนดำเนินการเรียกร้องค่าชดเชยความเสียหายและได้ร่วมกันลงนามในสัญญาระงับข้อพิพาทที่เกิดขึ้น"นายจุมพล กล่าว
สำหรับการชดเชยค่าใช้จ่ายจำนวน 5.2 ล้านบาท เป็นไปตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เห็นว่าการจ่ายเงินเดือนบุคคลากรประจำโครงการ (On-site Staff) และค่าใช้จ่ายสำนักงานโครงการ (SiteOffice) ของกองทุน TU-PF เป็นค่าใช้จ่ายที่ไม่มีระบุรายการชัดเจนในหนังสือชี้ชวน ดังนั้นบลจ.ไอเอ็นจีจึงได้จ่ายค่าชดเชยค่าใช้จ่ายดังกล่าวที่ได้เคยจ่ายออกไปในตั้งแต่ปี 2551 จนถึงปัจจุบันซึ่งมีรายการจ่ายจนถึงเดือนพ.ค.2554 
ทั้งนี้ กองทุน TU-PF ลงทุนในโครงการหอพักนักศึกษาและเซอร์วิสอพาร์ทเม้นท์ของมหาวิทยาลัยธรรมศาสตร์ ศูนย์รังสิตและเป็นกรณีแรกที่ทำให้นักลงทุนเสียหาย เนื่องจากกองทุนไม่สามารถสร้างผลตอบแทนให้แก่นักลงทุนได้ตามคาด เนื่องจากโครงการยังก่อสร้างไม่เสร็จตามที่ระบุในหนังสือชี้ชวนในการเสนอขายกองทุน